Småspove

**Småspove** (*Numenius phaeopus*) er ein vadefugl i snipefamilien Scolopacidae. Han er ein av *[[Numenius]]*-spovane med vidaste utbreiing, og hekkar over store delar av det subarktiske Asia og Europa så langt sør som Skottland. Han overvintrar langs kystar av Afrika, Sør-Asia sørover til kystar av Australia og New Zealand. Denne arten og tundraspove i Amerika har nyleg blitt splitta i to artar, sjølv om nokre taksonomiske autoritetar framleis ser på dei som same arten.

## Skildring
### Taksonomi
Det vitskaplege slektnamnet *Numenius* er frå antikkens greske noumenios, ein fugl som er nemnd av Hesychius. Det er assosiert med spovane fordi det ser ut til å vere avleidd av *neos*, «ny» og *mene*, «måne», med tilvisning til det lange halvmåneforma nebbet. Det artsspesifikke tilnamnet *phaeopus* er det mellomalderske latinske namnet på fuglen, frå gammalgresk *phaios*, «grå» og *pous*, «fot». 

Fem underartar er godtatte:
* * N. p. islandicus* Brehm, C.L., 1831 – hekkar hovudsakleg på Island, men også på Grønland, Færøyane og i Skottland; overvintrar hovudsakleg i Vest-Afrika, men området spenner frå Sørvest-Europa til Benin og Togo
* * N. p. phaeopus* (Linnaeus, 1758) – nominatunderarten, hekkar frå Noreg til det nordlege sentrale Sibir; overvintrar i Afrika og Sør- og Søraust-Asia
* * N. p. alboaxillaris* Lowe, 1921 – hekkar frå vestlege Kasakhstan til sørvestlege Sibir (sjeldan); overvintrar i Sør- og Aust-Asia
* * N. p. rogachevae* Tomkovich, 2008 – hekkar i det nordlege sentrale Sibir; overvintrar i Aust-Afrika og vestlege India
* * N. p. variegatus* (Scopoli, 1786) – hekkar i det nordaustlege Sibir; overvintrar i India til Australia og New Zealand

Tundraspove (*Numenius hudsonicus*) vart tidlegare sett på som konspesifikk med *Numenius phaeopus*. Dei to artane vart splitta baserte på genetiske forskjellar og ulikskap i fjørdrakta.

### Kjenneteikn
Småspove er ein ganske stor vadefugl, men mellomstor som medlem av *Numenius*-slekta. Han liknar storspoven, men er mindre, noko som kan vere vanskeleg å fastslå i felt utan andre fuglar å samanlikne med. Nebben er proporsjonalt noko kortare. Fuglen er 37-45 cm lang. Nebben utgjer 6 til 9 cm, lengst hos den vaksne hoa. Vengespennet er på 76-89 cm. Småspoven er mest gråbrun, men vengen har mørke handsvingfjør. Nebben er bøygd med ein knekk snarare enn ei jamn kurve og lengst på vaksne hoer. Småspoven har ei tydeleg lys midtstripe på hovudet og kraftigare teikningar enn storspoven. I flukt stikk beina ikkje ut bakom stjerten. Nominatforma *N. p. phaeopus* som hekkar i Fennoskandia har kvit rygg, overgump og vengeunderside, og tverrender på den gråbrune stjerten. Dei er generelt vaktsame.

Småspove kan forvekslast med storspoven. Småspoven har mørkare kronestriper, og lysare augebrynstripe mot mørk augestripe er meir kontrastfull enn hos storspoven. På Nordøya på New Zealand kan både småspove og tundraspove i små mengd observerast i den nordlege vinteren. 

### Læte
Lokkelæta er ei visling, medan spellæta er ein serie vislingar som går over i ei trille.

### Forplanting
Vanlege hekkeplassar er fjellheiar, myrer, og steppemarker. Det er vanleg at fleire par hekkar nær kvarandre i ein koloni. Reiret er ei grop på marka. Hoa legg 3-5 egg. Begge foreldra rugar og vaktar ungane mot inntrengjarar. Dei kan til og med angripe menneske som kjem for nær.

### Føde
Denne arten lever ved å sondere mjuk gjørme etter små virvellause dyr inkludert insekt, og ved å plukke små krabbar og liknande byttedyr frå overflata. Før migrasjon blir bær ein viktig del av kosthaldet.

### Utbreiing og trekktilhøve
Hekkeområdet ligg frå Aust-Grønland, over Island og øyar i Nord-Atlanteren sør til Skottland, samanhengande frå Fennoskandia unntatt Sør-Sverige til nordvestlege Russland rundt Kvitehavet. Isolerte område over Sibir til Anadyrelva har hekkeplassar for tre ulike underartar. 

I Noreg hekkar han mest vanleg frå Midt-Noreg og nordover, og helst på høgareliggande heiområde. Populasjonen i landet er trudd å ligge mellom 4000 og 20&nbsp;000 individ og er minkande. 
I 2021 kom arten inn på den norske raudlista for artar i kategorien *nær truga*, NT.

Småspoven er ein sterk trekkfugl  som overvintrar ved kystar i Afrika, og Sør-Asia inn i Australasia med New Zealand. Han er òg ein kystfugl under trekk. Dei er ganske sosiale og kan treffast i flokkar utanfor hekkesesongen. 

## Galleri

Whimbrel - Numenius phaeopus - Lonsoraefi, Iceland 1.jpg|I flukt i Lónsöræfi naturreservat, Island
Whimbrel (Fuerteventura).jpg| *Numenius phaeopus* under trekket på Fuerteventura
Faroe_stamp_024_whimbrel.jpg|Eit frimerke frå Færøyane
Eurasian whimbrel (Numenius phaeopus islandicus).jpg|*N. p. islandicus*på São Tomé og Príncipe
Numenius phaeopus MHNT.jpg|Småspoveegg

## Kjelder

**Denne artikkelen bygger på «[[:sv:Småspov|Småspov]]» frå ,  den 8. januar 2012. og på «[[:en:Eurasian whimbrel|Eurasian whimbrel]]» frå ,  den 22. januar 2022.*  
 
;Referansar 

## Bakgrunnsstoff

* Lars Løfaldli, 1994, *[http://birdlife.no/fuglekunnskap/fugleatlas/index.php?taxon_id=4560 Artsomtale: Numenius phaeopus – småspove]*, S. 204 i: Gjershaug, J. O., Thingstad, P. G., Eldøy, S. & Byrkjeland, S. (red.): Norsk fugleatlas. Norsk Ornitologisk Forening, Klæbu. Henta 22. januar 2022